ફોર્ટિસ હેલ્થકેરે માલવિંદરસિંઘની ગત સપ્ટેમ્બર-૨૦૧૬માં ‘લીડ:સ્ટ્રેટજિક ઈનિશિયેટિવ્ઝ’ તરીકેની નિમણૂક રદ કરી દીધી છે. આ પદ પર પાંચ વર્ષ માટે તેમની નિમણૂક થઈ હતી અને દર વર્ષે તેમને ૧૨ કરોડ રૂપિયાનું વેતન ચૂકવવાનું નક્કી થયું હતું. દોઢ વર્ષમાં તેમને ૬ કરોડ રૂપિયા તો ચૂકવી પણ દેવાયા હતા. હવે તેમની પાસેથી ૫૦૦ કરોડ રૂપિયા વસૂલવા માટે કાર્યવાહી શરૂ કરી દીધી છે. વર્ષ ૨૦૧૬-૧૭ના વાર્ષિક રિપોર્ટમાં લખાયેલું છે કે માલવિંદરસિંઘે એક્ઝિક્યુટિવ ચેરમેન તરીકે કોઈ વેતન લીધું નથી, પરંતુ તેમને લીડ સ્ટ્રેટજિક ઈનિશિયેટિવ્ઝ તરીકેના તેમના રોલ માટે ૬ કરોડ રૂપિયાનું વેતન ચૂકવવામાં આવ્યું છે. સિંઘ બ્રધર્સે દાઈચી સાંક્યોને ૩૫૦૦ કરોડ રૂપિયાનો ફાયદો કરાવ્યાના કેસમાં દિલ્હી હાઈકોર્ટે સિંઘ બંધુની વિરુદ્ધ ચુકાદો આપ્યા બાદ બન્નેએ ફેબ્રુઆરીમાં બોર્ડમાંથી રાજીનામા આપી દીધા હતા. ફોર્ટિસના સ્થાપકોની આ ગરબડનો સમગ્ર ઘટનાક્રમ એવા સમયે બહાર આવ્યો જ્યારે ફોર્ટિસ નાણાકીય મુશ્કેલીમાં છે અને ટકી રહેવા માટે નવા રોકાણકારની શોધમાં છે. તેમાં હિસ્સો ખરીદવા માટે મણિપાલ-ટીપીજી, મુંજાલ-બર્મન જોડી, આઈએચએચ હેલ્થકેર અને કેકેઆર સમર્થિત રેડિયન્ટ લાઈફ કેર-એ ચાર રોકાણકારો રેસમાં છે.